Slukningsarbejdet ved Gigantium står stadig på, og beredskabet har endnu ikke overblik over skaderne.

I en højde af 15-20 meter har beredskabet været i gang med et massivt slukningsarbejde for at få flammerne i Gigantium i Aalborg under kontrol. 40 brandmænd med 11 slukningskøretøjer er på stedet onsdag eftermiddag. - Det er godt oppe i højden, og det er en stor bygning, så det giver selvfølgelig noget ekstra arbejde. Vi har styrker fra 36 forskellige nordjyske brandstationer, oplyser indsatsleder Anders Brosbøl og fortsætter: - Branden er nu begrænset til den store hal, der er cirka 10.000 m2. Ingen mennesker er kommet alvorligt til skade i branden, men Nordjyllands Politi oplyser, at en brandmand er indlagt til observation for røgforgiftning. - Der var ikke nogen arrangementer i bygningen, derfor var der ikke så mange mennesker til stede. De 20-25 mennesker, der befandt sig i bygningen, har selv fundet ud.  Vi ved med sikkerhed, at alle har forladt bygningen, fortæller vicepolitiinspektør Ole Juul Schmidt fra Nordjyllands Politi. Beredskabet har endnu ikke overblik over skaderne, men det står dog sikkert, at der bygningen ikke er i god stand. - Det er en rimelig alvorlig og omfangsrig brand. Der er store røg og vandskader. Også de dele af bygningen, hvor der ikke var flammer, er der røgskader, fortæller Anders Brosbøl, indsatsleder på stedet. De afventer stadig de brandtekniske undersøgelser og kan derfor endnu ikke sige noget om, hvordan branden er opstået. TV2 Nord sendte klokken 14.00 en ekstraudsendelse om branden i Gigantium. Se den herunder.